Emil Kostadinov

Emil Ljubtšov Kostadinov (, s. 12. elokuuta 1967 Sofia) on bulgarialainen jalkapalloilija, pelipaikaltaan keskushyökkääjä tai oikea laitahyökkääjä.
Seurajoukkueura.
Kostadinov pelasi TsSKA Sofiassa 119 Bulgarian pääsarjaottelua, ja teki niissä 36 maalia kausilla 1984–1990. Parhaimmillaan hän teki 13 liigamaalia kaudella 1987–1988. Hän voitti Bulgarian-mestaruuden kausilla 1986–1987, 1988–1989 ja 1989–1990 sekä Bulgarian Cupin 1985, 1987, 1989 ja 1990. Hän pelasi Euroopan Cupissa kahdeksan ottelua ja teki kaksi maalia. Cup-voittajien cupissa hän pelasi kahdeksan ottelua ja teki kolme maalia TsSKA:n selviytyessä välieriin kaudella 1988–1989.
Kostadinov siirtyi FC Portoon 750 000 euron siirtosummalla kesällä 1990. Hän pelasi seurassa syksyyn 1994 mennessä 113 Primeira Ligan ottelua ja teki 43 maalia. Parhaimmillaan hän teki 16 maalia kaudella 1993–1994. Hän voitti Portugalin-mestaruuden kausilla 1991–1992 ja 1992–1993. Portugalin cupin hän voitti 1991 ja 1994. Hän pelasi Euroopan cupissa neljä ottelua, joissa teki kolme maalia sekä Mestarien liigassa 16 ottelua ja teki viisi maalia. Cup-voittajien cupissa pelaamissaan neljässä ottelussa hän teki kaksi maalia.
Kostadinov pelasi syyskauden 1994 lainasopimuksella Deportivo de La Coruñassa, jossa hän teki yhdeksässä Primera Divisiónin ottelussa kaksi maalia. Kevätkaudella 1995 hän pelasi lainalla Bayern Münchenissä ja viimeisteli yhdeksässä bundesliigaottelussa niin ikään kaksi maalia. Hän siirtyi kesällä 1995 Bayerniin vakituisesti. Seuraavalla kaudella hän pelasi Bundesliigassa 18 ottelua ja teki viisi maalia. UEFA Cupissa hän pelasi neljä ottelua ja teki kaksiosaisen loppuottelun jälkimmäisessä osassa maalin Bayernin voittaessa Bordeaux'n yhteismaalein 5–1.
Kostadinov siirtyi kaudeksi 1996–1997 Fenerbahçeen, jossa teki 25 Turkin Superliigan ottelussa kahdeksan maalia. Mestarien liigassa hän pelasi neljä ottelua. Seuraavaksi kaudeksi hän pelasi TsSKA Sofiaan, jossa teki 15 Bulgarian pääsarjaottelussa seitsemän maalia. Kaudella 1998–1999 hän pelasi Tigres UANL -joukkueessa kahdeksan Meksikon Primera Divisiónin ottelua ja viimeisteli kaksi maalia. Uransa viimeisellä kaudella 1999–2000 hän pelasi Mainzissa neljä 2. Bundesliigan ottelua ja teki yhden maalin.
Maajoukkueura.
Kostadinov pelasi useissa Bulgarian juniorimaajoukkueissa. Hän pelasi kaksi ottelua alle 18-vuotiaiden EM-kilpailuissa sekä vuonna 1984 että 1986. Alle 20-vuotiaiden MM-kilpailuissa hän pelasi neljä ottelua niin vuonna 1985 kuin 1987. Alle 21-vuotiaiden EM-kilpailuissa hän pelasi kaksi ottelua 1990.
Kostadinov pelasi ensimmäisen ottelunsa Bulgarian jalkapallomaajoukkueessa Yhdistyneitä Arabiemiraatteja vastaan jouluaattona 1988. Hän teki ottelussa myös ensimmäisen maajoukkuemaalinsa. Ensimmäisen arvokilpailujen karsintaottelumaalinsa hän teki EM-karsinnassa Skotlantia vastaan maaliskuussa 1991. Hän teki marraskuussa 1993 Bulgarian MM-kisapaikan ratkaisseen maalin viimeisellä minuutilla ottelussa Ranskaa vastaan. MM-kilpailuissa 1994 Bulgaria sijoittui neljänneksi. Kostadinov oli avauskokoonpanossa Bulgarian kaikissa seitsemässä ottelussa. Hän jäi maaleitta, mutta syötti maalin ottelussa Argentiinaa vastaan. EM-kilpailuissa 1996 hän oli avauskokoonpanossa kummassakin pelaamassaan ottelussa. MM-kilpailuissa 1998 hän tuli ensimmäisessä ottelussa vaihdosta kentälle, mutta oli kahdessa muussa ottelussa avauksessa ja teki maalin Espanjaa vastaan. Tämä oli hänen 70:s ja viimeinen maaottelunsa. Maaleja hän teki kaikkiaan 26.